*Projekts*

**Latvijas Republikas tiesībsargam**

**J.Jansona kungam**

*Par pašvaldību aizņemšanās ierobežojuma*

*ietekmi uz deinstitucionalizācijas projektiem*

Atsaucoties uz tiesībsarga 2019.gada 16.augusta vēstuli Nr.6-1/1430, sniedzu atbildes uz Jūsu uzdoto jautājumu par to, vai valdība, gatavojot informatīvo ziņojumu “Par 2019.gada kopējo pašvaldību aizņēmumu limitu un pašvaldību aizņēmumu pieprasījumiem” (turpmāk – informatīvais ziņojums), bija izvērtējusi vai un kā tajā piedāvātais risinājums ietekmēs aizsākto deinstitucionalizācijas procesu valstī, lai pašvaldības spētu īstenot aizsāktās iniciatīvas un vai ir plānoti citi alternatīvi risinājumi, kas dos iespēju pašvaldībām sekmīgi īstenot plānotos projektus cilvēku ar invaliditāti tiesību nodrošināšanai.

Finanšu ministrija, izstrādājot informatīvo ziņojumu, balstījās uz likumā “Par valsts budžetu 2019.gadam” (turpmāk – Likums) noteikto. Likums skaidri definē pašvaldību 2019.gada aizņemšanās nosacījumus, pašvaldību aizņēmumu kopējo pieļaujamo palielinājumu un kritērijus, kuri ir jāievēro, nodrošinot pašvaldībām pieejamos resursus. Pašvaldību aizņēmumu pieprasījumi tiek nodrošināti 2019.gadā noteiktā pašvaldību aizņēmumu kopējā palielinājuma ietvaros, jo pašvaldību aizņēmumi ietekmē vispārējās valdības budžeta deficītu. Uz informatīvā ziņojuma izskatīšanas brīdi - 2019.gada 11.jūnijā, nebija iesniegts neviens pašvaldības aizņēmuma pieprasījums deinstitucionalizācijas projekta īstenošanai. Vienlaikus informējam, ka 2019.gada 4.jūlijā ir iesniegts tikai viens aizņēmuma pieprasījums deinstitucionalizācijas projekta īstenošanai - Jelgavas novada pašvaldības aizņēmuma pieprasījums projektam “Jelgavas novada pašvaldības deinstitucionalizācijas plānā iekļauto pakalpojumu infrastruktūras attīstība”.

Izprotot deinstitucionalizācijas projektu lielo nozīmi cilvēku ar invaliditāti tiesību nodrošināšanā un, lai nekavētu deinstitucionalizācijas procesu valstī, Finanšu ministrija kā risinājumu piedāvās Ministru kabinetam noteikt iesniegto aizņēmuma pieprasījumu 9.3.1.1.pasākuma “Pakalpojumu infrastruktūras attīstība deinstitucionalizācijas plānu īstenošanai” projekta īstenošanai kā prioritāri izskatāmu aizņēmuma limita pārdales iespējas ietvaros atbilstoši Likuma 15.panta sestajā daļā noteiktajiem nosacījumiem. Savukārt likumprojekta “Par valsts budžetu 2020.gadam” izstrādes procesā Finanšu ministrija pašvaldību kopējā pieļaujamā aizņēmuma limita ietvaros meklēs speciālus risinājumus Eiropas Savienības līdzfinansēto projektu, tajā skaitā deinstitucionalizācijas projektu, īstenošanai 2020.gadā un vidējā termiņā.

Ministru prezidents A.K.Kariņš

Iesniedzējs:

finanšu ministrs J.Reirs